Vízvezetési szolgalmi jogi megállapodás

amely létrejött egyrészről a

**Magyar Állam, mint szolgalmi jogi jogosult (**továbbiakban: **Szolgalmi Jogosult)**, törvényes képviseletében az állami vagyonról szóló 2007. évi CVI. törvény 3. § (2) bekezdésének d) pontja, valamint a víziközmű-szolgáltatásról szóló 2011. évi CCIX. törvény 6. § (3) bekezdése alapján eljáró **Nemzeti Vízművek Zártkörűen Működő Részvénytársaság** (székhely: 1117 Budapest, Október huszonharmadika utca 18., cégjegyzékszám: 01-10-141112, statisztikai számjel: 28950334-7022-114-01, adószám: 28950334-2-43) meghatalmazotti képviseletében, egyben mint a szolgalmi jog gyakorlója, a **Dunántúli Regionális Vízmű Zrt.** (székhely: 8600, Siófok Tanácsház u. 7., Cg. 14-10**-**300050,statisztikai számjel: 11226002**-**3600-114-14, adószám: 11226002-2-14, képviseli Fazekas Csaba gazdasági igazgató és Tóth Attila vagyongazdálkodási osztályvezető) (továbbiakban: **Szolgalmi Joggyakorló**),

másrészről

**Balatonvilágos Község Önkormányzata** (képviseli: Takács Károly polgármester; székhely: 8171 Balatonvilágos, Csók István sétány 38., adószáma: 15734044-2-14; statisztikai számjele: 15734044-8411-321-14, államháztartási azonosító száma: 743626, PIR törzsszáma: 734048) (Önkormányzat), mint a szolgalommal érintett ingatlan ingatlan-nyilvántartás szerinti kizárólagos tulajdonosa, egyben a szolgalmi jog kötelezettje (továbbiakban: **Szolgalmi** **Kötelezett**), között alulírott helyen és időben, az alábbi feltételek szerint:

**Preambulum:**

A Felek rögzítik, hogy 2021. január 1. napjától a víziközmű-szolgáltatásról szóló 2011. évi CCIX. tv. 6. § (3) bekezdése alapján az állami tulajdonú víziközmű felett az államot megillető tulajdonosi jogok és kötelezettségek összességét a Nemzeti Vízművek Zártkörűen Működő Részvénytársaság gyakorolja. A 87/D. § akként rendelkezik, hogy az MNV Zrt. állami tulajdonú víziközmű feletti tulajdonosi joggyakorlással kapcsolatos feladatai tekintetében az MNV Zrt. jogutódja 2021. január 1-jétől a Nemzeti Vízművek Zártkörűen Működő Részvénytársaság.

Az MNV Zrt. a 2016. november 28. napján kelt, SZT-111393 számú Megbízási Szerződéssel megbízta és egyben meghatalmazta a Dunántúli Regionális Vízmű Zrt-t – egyéb feladatok között – a vízvezetési szolgalmi jogok alapítására vonatkozó szerződések előkészítésével és az MNV Zrt. képviseletében történő aláírásával. A Vksztv. előzőekben hivatkozott 87/D §-a alapján az MNV Zrt. által adott megbízási szerződésben a Nemzeti Vízművek Zrt. jogutódnak tekintendő, ezért a jogutódlás a Dunántúli Regionális Vízmű Zrt. részére adott megbízás és meghatalmazás érvényességét és hatályát nem érinti.

A Szolgalmi Kötelezett jelen megállapodás 1. pontjában rögzített, a Szolgalmi kötelezett kizárólagos tulajdonában levő ingatlan tekintetében jogosult a jelen megállapodás megkötésére, aláírása.

1. A Felek egybehangzóan rögzítik, hogy az ingatlan-nyilvántartás szerint a **Balatonvilágos 289** helyrajzi számú kivett közterület megnevezésű, 2725 m2 területnagyságú ingatlan 1/1 tulajdoni illetőségben a Balatonvilágos Község Önkormányzata PRO-MOT HUNGÁRIA Ingatlanfejlesztő Kft. tulajdonában van.
2. A Felek rögzítik, hogy a vízvezeték építésre vonatkozó vízjogi létesítési engedélyezési eljárás, mely az 1. pontban megjelölt ingatlant érinti a Fejér Vármegyei Kormányhivatal Tűzvédelmi, Iparbiztonsági és Vízügyi Hatósági Főosztály Vízügyi és Vízvédelmi Osztályánál megindításra kerül.
3. **A Szolgalmi Jogosult és a Szolgalmi Kötelezett** megállapodnak abban, hogy az 1. pontban körülírt ingatlanra a Magyar Állam javára közérdekből vízvezeték elhelyezése (és szolgalmi sáv) céljából vízvezetési szolgalmi jogot alapítanak. A Szolgalmi Jogosultszolgalmi jogosultsága a Somogy Vármegyei Kormányhivatal által 612130 számon záradékolt és a 48/2024. munkaszámon készített és e szerződés 1. számú mellékletét képező változási vázrajzon és területkimutatásban feltüntetett módon a **Balatonvilágos 289** helyrajzi számú ingatlant **697 m2** területnagyságban érinti. A Felek kijelentik, hogy a vázrajz és a területkimutatás a valósággal és akaratukkal egyező.
4. A víziközmű-szolgáltatásról szóló 2011. évi CCIX. tv. 6 § -ának (2) bekezdése szerint: „Ha a víziközmű idegen ingatlanon fekszik, a vízgazdálkodásról szóló törvényben meghatározott vízvezetési szolgalmi jog gyakorlása - a víziközmű üzemeltetési tevékenységéhez indokolt mértékben - a víziközmű-szolgáltatót megilleti. A víziközmű-szolgáltató viselni köteles a joggyakorlás következtében felmerülő terheket.” A Felek rögzítik, hogy a vízvezetési szolgalmi jog gyakorlója a DRV Zrt.
5. A Szolgalmi Kötelezett a jelen megállapodás aláírásával tudomásul veszi, hogy a Szolgalmi Jogosult képviselői, különösen a víziközmű mindenkori üzemeltetője, a Szolgalmi joggyakorló az 1. pontban körülírt ingatlant a víziközmű üzemeltetése során végzendő tevékenységek, ezen belül különösen a vízvezeték karbantartása, vagy az esetlegesen felmerülő hiba elhárítása céljából, a 3. pontban meghatározott területnagyságban igénybe vehetik.
6. **A vízvezetési szolgalmi jog alapítása térítésmentes.**
7. A Szolgalmi Kötelezett tudomásul veszi, hogy az 1. számú mellékletként csatolt változási vázrajzon és területkimutatásban feltüntetett szolgalmi sávban az alábbi tevékenységeket nem folytathatja:

* fás növényzet ültetése
* bármilyen építmény építése
* szerves trágyázás, hígtrágya elhelyezése
* ipari és kommunális hulladék lerakása
* szennyvízszikkasztás
* vegyszerezés.

1. A Szolgalmi Jogosult a szolgalmi sávban történő munkavégzésről (ideértve különösen, de nem kizárólagosan az 5. pont szerinti eseteket is) a Szolgalmi Kötelezettet a Szolgalmi Joggyakorló útján előzetesen tájékoztatja, illetve az ingatlanok állagát megóvja, amennyire lehetséges. Amennyiben a szolgalmi sávban végzett munkavégzés során az 1. pontban részletezett ingatlanon igazoltan a munkavégzéssel okozati összefüggésben kár keletkezik, aSzolgalmi Joggyakorló az igazolt károkat a Szolgalmi Kötelezett részére megtéríti legkésőbb a kárigény közlésétől számított 30 napon belül.
2. A vízvezetési szolgalmi jog bejegyzéséről a Szolgalmi Jogosult saját költségén meghatalmazottja, a Szolgalmi Joggyakorló útján gondoskodik.
3. Adatkezeléssel kapcsolatos rendelkezések:

A Felek egyezően rögzítik, hogy a jelen Szerződés megkötése és teljesítése során a jelen Szerződéssel összefüggésben munkavállalóik, jogi személyek esetén cégképviselőik, közreműködőik (a továbbiakban együttesen: „Közreműködő”) személyes adata kerül közlésre. Saját Közreműködője tekintetében mindegyik Fél adatkezelő, az adatkezelő Fél Közreműködője tekintetében a másik Fél, akinek a személyes adatot átadja, a címzett.

A Szolgalmi Joggyakorló tájékoztatja a Szolgalmi Jogosultat és a Szolgalmi Kötelezettet, hogy a jelen Szerződéssel összefüggésben közölt, a DRV számára címzettként tudomására jutott személyes adatokat a ’Szerződés kezelése, a Szerződés teljesítés során a dokumentumok nyilvántartása, számlakezelés, valamint az üzleti partnerek elérhetőségének szervezeti egység szintű nyilvántartása’ céljából kezeli, mellyel kapcsolatos részletes adatvédelmi tájékoztató a <http://www.drv.hu> honlapon a Jogi nyilatkozat menüpontban érhető el.

A Szolgalmi Joggyakorló kijelenti, hogy a jelen pontban foglaltakról adatkezelőként a saját Közreműködőit az itt leírtaknak megfelelő teljes terjedelemben, igazolható módon tájékoztatta.

A Szolgalmi Jogosult és a Szolgalmi Kötelezett a Szerződés aláírásával kijelentik, hogy a fenti adatkezelési tájékoztatót elolvasták, megértették és az abban foglaltakat tudomásul veszik, továbbá kötelezettséget vállal(nak) arra, hogy a jelen pontban foglaltakról adatkezelőként a saját Közreműködői(ke)t az itt leírtaknak megfelelő teljes terjedelemben, igazolható módon tájékoztatja (tájékoztatják).

1. **A Szerződő felek kérik, és a Szolgalmi Kötelezett ezennel feltétlen és visszavonhatatlanul hozzájárul** ahhoz, hogy az 1. pontban rögzített **ingatlanra** a 3. pontban meghatározott területnagyságban a vízvezetési szolgalmi jog és szolgalmi sáv (2-2 méter) a Szolgalmi Jogosult **Magyar Állam javára az ingatlan-nyilvántartásba bejegyzésre kerüljön,** valamint a „Vízvezetési szolgalmi jog gyakorlása a Dunántúli Regionális Vízmű Zrt. 8600 Siófok, Tanácsház u. 7. mint víziközmű-szolgáltatót illeti meg” feljegyzéssel a Szolgalmi Joggyakorló **DRV Zrt. joggyakorlása feltüntetésre kerüljön.**
2. A Felek és képviselőik kijelentik, hogy magyar honosságú jogi személyek, illetve képviselői magyar cselekvőképes állampolgárok, jognyilatkozataik megtételében akadályozva nincsenek.
3. A Felek esetleges jogvita esetén előzetes egyeztetést kísérelnek meg, ennek eredménytelensége esetére értékhatártól függően az illetékességgel rendelkező bíróság jár el.
4. Jelen megállapodásban nem szabályozott kérdésekben a Felek a Ptk., illetve az egyéb vonatkozó jogszabályok rendelkezéseit tekintik magukra nézve kötelezőnek.

A szerződést a felek a kölcsönös értelmezést követően, mint akaratukkal mindenben megegyezőt, jóváhagyólag 6 (hat) eredeti példányban írják alá.

Siófok, ……….

a Magyar Állam, mint Szolgalmi Jogosult

meghatalmazotti képviseletében

egyben, mint a Szolgalmi Joggyakorló:

**Tóth Attila Fazekas Csaba**

**vagyongazdálkodási osztályvezető gazdasági igazgató**

**Dunántúli Regionális Vízmű Zrt.**

Balatonvilágos, ………..

………………………………………

Szolgalmi Kötelezett

**Balatonvilágos Község Önkormányzata**

képviseli: Takács Károly polgármester